Akuuttigeriatrian kuntoutusosasto muuttaa 1.9. K-siiven 4. kerrokseen

Syyskuun alussa Etelä-Karjalan keskussairaalan K-siiven 4. kerroksessa aloittaa uusi perusterveydenhuollon osasto, jossa yhdistyvät akuuttigeriatrinen ja yleislääketieteellinen kuntoutusprosessi. Kuntoutusosasto K4 tarjoaa potilaille lyhytaikaista hoitoa ja kuntoutusta.

Akuuttigeriatrian kuntoutusosasto siirtyy F-siivestä K4:n tiloihin, ja yksikkö pääsee siirtymään nykyisistä epätarkoituksenmukaisista tiloista nykyaikaisiin ja turvallisiin tiloihin. Jatkossa 35-paikkainen osasto toimii osana perusterveydenhuoltoa.

Toukokuussa toimintansa aloittanut tarkkailu- ja diagnostiikkayksikkö vähensi Päivystysosasto K4:n vuodepaikkojen määrää, jolloin tilaa vapautui akuuttigeriatrian osastolle. Samalla akuuttigeriatrian kuntoutusosasto ja K4-osasto yhdistyvät yhdeksi hallinnolliseksi ja toiminnalliseksi yksiköksi perusterveydenhuollossa. Erikoissairaanhoidon K4-osastolta siirtyy 12 henkilötyövuotta uudelle kuntoutusosastolle. Kesän aikana siirtyvien hoitajien kanssa on käyty tervetulokeskustelut.

Esihenkilö Raija Hiltunen-Hahtola:
– On hienoa, että pääsemme muuttamaan toimiviin ja turvallisiin tiloihin. Tilat ovat nykyaikaiset ja vastaavat aiempaa paremmin osaston toiminnan tarpeita.

Potilaat siirtyvät pääsääntöisesti kuntoutusosasto K4:lle päivystysalueelta. Kuntoutusjakson jälkeen potilaat siirtyvät joko kotiin tai jatkohoitoon. Osaston vierailuaika on klo 12–19.

Lisätietoja:

Raija Hiltunen-Hahtola, akuuttigeriatrisen yksikön ja palliatiivisen yksikön esihenkilö, p. 040 485 4208 raija.hiltunen-hahtola@ekhva.fi

Aiheeseen aiemmin liittyneet tiedotteet:

Uusi tarkkailu- ja diagnostiikkayksikkö aloittaa keskussairaalassa ensi maanantaina - Etelä-Karjalan hyvinvointialue

Ekhva perustaa uuden tarkkailu- ja diagnostiikkayksikön keskussairaalaan - Etelä-Karjalan hyvinvointialue